**Prevádzkový poriadok RC letiska Častá**

**RC letisko Častá je súkromný pozemok !!!**

**Vstup je možný iba s platnou návštevnou kartou pilota !!!**

1. **Vstup/Vjazd na RC letisko Častá** je povolený iba členom RC Klubu Častá, ktorí majú uhradený členský poplatok na aktuálny rok a osobám **s platnou návštevnou kartou pilota.** Toto povolenie je potrebné mať u seba alebo ho viditeľne umiestniť za čelné sklo auta. (Pre získanie návštevnej karty pilota kontaktujte osoby uvedené na konci prevádzkového poriadku!)
2. **Každá osoba**, ktorá sa zdržuje v priestoroch letiska je povinná dodržiavať tento prevádzkový poriadok, **plne zodpovedá za svoje konanie** (ako aj konanie osôb v jej doprovode) **a za prípadné spôsobené škody na zdraví alebo majetku.**
3. Zaparkovať vozidlo je potrebné len na mieste k tomu určenom.
4. Pri prevádzke modelu má modelár hlavnú zásadu, a  to zaistenie bezpečnosti prevádzky na letisku a  bezpečnosť prevádzky modelu. **Zakazuje sa** prevádzkovať modely, ktorých pevnostné a konštrukčné riešenie nespĺňa technické predpoklady pre let a bezpečnú prevádzku.
5. **Ak spôsobí niekto inému škodu, alebo ujmu na zdraví, je povinný niesť následky. Za prevádzku RC modelu zodpovedá v plnom rozsahu pilot!**
6. Na stojan pri vstupe sa musí umiestniť visačka s používaným kanálom. Druhá visačka sa umiestni viditeľne na odev. Prípadne je potrebné sa osobne dohodnúť s ostatnými. Ak tak niekto neurobí, bude mu odopreté právo lietať z bezpečnostných dôvodov. Pred lietaním je nutné preveriť u ostatných pilotov, či používaný kanál nie je už obsadený. Pokiaľ áno, je nutné sa dohodnúť ako bude prevedené striedanie na rovnakom kanále. Tento bod neplatí pre vysielače s frekvenciou 2,4 GHz.
7. Ak pilot predchádzajúce nariadenie nedodrží, nesmie zapnúť vysielač. Tento bod neplatí pre vysielače s frekvenciou 2,4 GHz.
8. Ak zvolá niektorý z pilotov, že je rušený, musia ostatní piloti okamžite vypnúť vysielač (pokiaľ sú s modelom na zemi a nevznikne tým iné nebezpečenstvo).
9. Lieta vždy len jeden pilot – právo prvého na ploche. Pokiaľ chce lietať súčasne aj iný pilot, musí sa dohodnúť s prvým  pilotom, v ktorých miestach budú lietať, prípadne si určiť smer rotácie lietania. Pokiaľ prvý pilot nebude súhlasiť s navrhnutým lietaním, ostatní to musia rešpektovať a nechať dolietať prvého pilota.
10. **Je zakázané** rušiť pilota a zaťažovať ho otázkami počas lietania s modelom! Je nutné počkať kým pristane.
11. Pri lete sa nesmú ohrozovať iné lietadlá, okolo stojaci a prísediaci ľudia (piloti a návštevy). Lietať sa môže len vo vytýčených bezpečných koridoroch – priestoroch.
12. **Je prísne zakázané** lietať inému pilotovi nad hlavou, lietať a pristávať za chrbtom alebo inak úmyselne ohrozovať ľudí!
13. **Zakazuje sa** lietať nad zaparkovanými autami.
14. Pokiaľ je vo vzduchu viac lietadiel, tak úmysel pristáť alebo preletieť nad dráhou ohláste ostatným pilotom, ktorí lietajú súčasne.
15. **Udržujte poriadok!** Odpadky, zvyšky havarovaných modelov, nepoužiteľné súčiastky vždy zoberte so sebou.
16. Riadne uhasené ohorky z  cigariet a  drobný odpad treba odhadzovať do koša alebo do igelitového vrecka a zobrať so sebou. **Je zakázané** odhadzovať odpad a ohorky z cigariet alebo iným spôsobom znečisťovať plochu letiska a jeho okolia.
17. **Je zakázaný** voľný pohyb psov a iných domácich zvierat, ktoré musia byť vždy na vôdzke. **Majiteľ zvieraťa zodpovedá** za odstránenie exkrementov z plôch letiska a za škody spôsobené psom alebo iným zvieraťom.
18. Člen klubu, ako účastník na letisku zodpovedá za prípadných hostí alebo doprovod, ktorý prišiel s ním. Musí hostí poučiť o bezpečnosti prevádzky a poriadku na letisku.
19. Prihliadajúci doprovod nesmie vstupovať na plochu letiska, ktorá je určená na štart a pristávanie modelov, dotýkať sa modelov bez opýtania a prekračovať ich. Model sa musí obísť!
20. Pri nedodržaní vyššie uvedených pravidiel je člen RC klubu Častá oprávnený vyviesť nečlena modelára – pilota alebo návštevníka z plochy letiska.
21. Pilot používajúci RC model na RC letisku Častá súhlasí s pravidlami prevádzkového poriadku RC letiska Častá a je povinný tieto pravidlá dodržiavať. Pilot si je vedomý, že ich porušením a nedodržaním môže dôjsť k ohrozeniu osôb a majetku na letisku a v jeho blízkom okolí, za čo nesie plnú zodpovednosť.
22. Pred vstupom na letisko je pilot povinný oboznámiť sa s prevádzkovým predpisom.
23. Pri organizovaných akciách, leteckých dňoch alebo súťaži podlieha letová prevádzka priamym pokynom RIADIACEHO LETOVEJ PREVÁDZKY s pravidlami platnými pre daný letový deň, s ktorými sa piloti oboznámia na predletovom brífingu.